Avaldsnes kongsgårdruin fra middelalderen under utgravning i 2017.
**Avaldsnesprosjektet**, opprettet i 1993 av Karmøy kommune med Marit Synnøve Vea som leder, har i mange år arbeidet med forskning og formidling knyttet til historien i Avaldsnes-området. Initiativtakere til prosjektet var Rogaland fylkeskommune og Arkeologisk museum i Stavanger.

Hovedmålsettingen med prosjektet var å aktivisere Avaldsnes som kulturminneområde på grunnlag av det vi vet og gjennom nyvunnet kunnskap, slik at Avaldsnes får den sentrale plassen området bør ha i lokal og nasjonal sammenheng. Målet skulle oppnås ved å initiere undersøkelser og forskningsprosjekter, utvikle et levende kulturminnesenter, skjøtte kulturminner og landskap og gi informasjon til lokalbefolkning og turister.

Arkeologisk museum, Stavanger finner ukjente graver på Kongshaugen, Avaldsnes under prøvesjaking i 2005.

Undersøkelser og forskning
--------------------------

Fra 1992–2006 gjennomførte Arkeologisk museum, UiS en rekke prøvegravninger og registreringer på Avaldsnes. Resultatet fra disse undersøkelsene var grunnlaget for etableringen av *Kongsgårdprosjektet Avaldsnes*, underlagt Kulturhistorisk museum, UiO og ledet av professor Dagfinn Skre. Kongsgårdprosjektet som pågikk fra 2007–2019, har resultert i to publikasjoner. Denne nye kunnskapen skal også danne grunnlaget for nye utstillinger i Nordvegen Historiesenter.

Det mest synlige resultatet av Kongsgårdprosjektets undersøkelser er murene etter hovedbygningen i Avaldsnes kongsgård fra middelalderen. Den ble funnet i 2012 og avdekket i 2017. Kongsgårdanlegget ble trolig påbegynt av Håkon Håkonsson samtidig som han bygget Olavskirken og fullført av Håkon V Magnusson rundt 1300. Ruinene er nå under konservering. Murene skal etter planen være ferdig konservert i 2023.

Stavanger maritime museum har siden 1998 samarbeidet med Avaldsnesprosjektet om undersøkelser i havneområdet. Dette arbeidet ble i 2019 videreført gjennom opprettelsen av prosjektet *Avaldsnes – maktens havn*, der også Arkeologisk museum, UiS og offshore miljøet i regionen er med.

Fra 1993–2004 organiserte Avaldsnesprosjektet en seminarserie kalt *Karmøyseminarene*. Ni seminarer ble gjennomført. Foredragsholdere fra hele Norden, samt internasjonale forskere, deltok. Foredragene er publisert i egne bøker.

Av hensyn til middelalderkirken og det historiske landskapet er storparten av Nordvegen Historiesenter lagt under jorda.

Utvikling av et kulturminnesenter
---------------------------------

Vikinggarden Avaldsnes ble bygget som del av et eksperimentelt arkeologisk forskningsprosjekt for å få ny kunnskap om vikingtidens byggeskikk. Dette skjedde i samarbeid med Arkeologisk museum i Stavanger. Gården har rekonstruerte bygninger fra flere steder i Rogaland. Langhuset stod ferdig i 1997, siden er det kommet til leidangsnaust, rundhus, grophus og flere mindre bygninger. Vikinggården brukes som historisk leirskole, men er åpen for turister i sommersesongen. Hvert år i juni arrangeres det en Vikingfestival her.

Nordvegen Historiesenter ble reist i 2005 for å markere at Avaldsnes er Tusenårssted i Rogaland fylke. Her formidles historien om Avaldsnes som maktsenter fra bronsealder til middelalder. Hovedvekten ligger på den tiden Avaldsnes var kongesete fra ca. år 200–1400, Harald Hårfagre er gjennomgangsfigur i utstillingene. Han forteller om herskere som bodde på Avaldsnes både før og etter hans egen tid. Historiene formidles ved hjelp av moderne virkemidler som film, lyd, lys, figurer og funn. Av hensyn til middelalderkirken og det historiske landskapet, er det meste av Nordvegen Historiesenter lagt under jorda.

Langhuset på Vikinggarden Avaldsnes stod ferdig i 1997.
Avaldsnes Leikvoll ligger like ved Nordvegen Historiesenter og stod ferdig i 2020. Dette er en aktivitetspark som inviterer barn til lek og læring om historien på Avaldsnes og om norrøn mytologi.

Det er laget flere kulturstier som går gjennom det historiske landskapet. Her er det også satt opp informasjonsskilt som forteller om kulturminnene i landskapet.

Referanser
----------

1. ↑  Framlegg om Avaldsnesprosjektet. Marit S. Vea. Karmøy kommune, 1993
2. ↑  Augvaldsnes på Kormt. Marit S. Vea. Karmøy kommune, 1998
3. ↑  Program prosjektkonkurranse Kulturhistorisk senter – Avaldsnes. Marit S. Vea, Karmøy kommune, 2000
4. ↑  Utstillingene i Nordvegen Historiesenter. Innholdet. Sør-Reime, Opedal, Vea, Karmøy kommune 2001
5. ↑  «Avaldsnes – A Sea-Kings’ Manor in First-Millennium Western Scandinavia». Red. Dagfinn Skre, 2018
6. ↑  «Rulership in 1st to 14th-century Scandinavia. Royal graves and sites at Avaldsnes and beyond» Red. Dagfinn Skre, 2019
7. ↑  Digital rekonstruksjon av kongsgården i middelalderen
8. ↑  Notau – the Hanseatic harbour at Avaldsnes, south-west Norway- written sources, maps and place-names. Frode Fyllingsnes, 2019
9. ↑  Maritime-archaeological investigations of the Hanseatic harbour at Avaldsnes. Endre Elvestad and Arnfrid Opedal, 2019
10. ↑  Forskning Avaldsnes
11. ↑  Vikinggarden Avaldsnes

Litteratur
----------

* Eit forskingsprosjekt på Avaldsnes, Rapport frå Arkeologisk museum i Stavanger, 1994. AmS. Red. Arnvid Lillehammer
* Husøy – palaeoecology and prehistory of a small island in the SW coast of Norway, Ams 1997. Inge lindblom, AsbjørnSimonsen, Leiv Solheim,
* Maritim-arkeologiske forundersøkelser av middelalderhavna på Avaldsnes, Karmøy. AmS 2001. Red. Endre Elvestad og Arnfrid Opedal
* Rapport om Arkeologiske undersøkelser av tre gravanlegg og restaurering av en gravhaug på Avaldsnes prestegård, 2001, AmS, Ragnhild Sjurseike
* Rapport. Marinarkeologisk registrering, Stutøy og Midtøy, Karmøy kommune, 2003. Stavanger museum, Endre Elvestad
* Avaldsnesprosjektet. Registreringer av Kongshaug og Gloppen 2005, AmS. Henriette Hafsaas
* Avaldsnesprosjektet. Registreringer på prestegården Avaldsnes, 2006. AmS. Henriette Hafsaas
* Historier fra en annen virkelighet. Fortellinger om bronsealderen ved Karmsundet. Lise Nordenborg Myhre. AmS,1998
* De glemte skipsgravene. Makt og myter på Avaldsnes. Arnfrid Opedal. AmS, 1998
* Kongens død i et førstatlig rike. Skipsgravritualer i Avaldsnes-området og aspekter ved konstituering av kongemakt og kongerike 700–950 e. Kr. Arnfrid Opedal. Avhandling i arkeologi. Det humanistiske fakultet, Universitetet i Oslo, 2005
* Utgravning, Kongsgårdprosjektet Avaldsnes. Egil Marstein Bauer og Mari Arentz Østmo, Kulturhistorisk museum, UiO, 2013
* Rapport Arkeologisk utgravning middelalderruin. Kongsgårdprosjektet Avaldsnes. Erlend Nordlie og Anette Sand-Eriksen, Kulturhistorisk museum, UiO, 2019
* German trade in the North Atlantic (c. 1400–1700). Eds. N. Mehler, M. Gardiner, E. Elvestad (2019)

Eksterne lenker
---------------

* (no) Avaldsnesprosjektet
* (no) Opplev Avaldsnes
* (no) Avaldsnes – Maktens havn
* (nn) Avaldsnes på lokalhistoriewiki